«UASHKHAMAFE 2013» адыгэ экспедициер хьазыр хъуным нэсы »\nОшъхьамафэ изэдыдэкIоеным хэлажьэ зышIоигъоу Къэралыгъо пчъагъэмэ къарыкIыгъэ адыгэхэр Къэбэртэе-Бэлъкъар республикэм икъэлэ гупчэ зыщызэрэугъоищт мафэм тхьамэфитIум нахь макI къэнагъэр.\nМы Iофыгъор зэхэзыщэрэр общественнэ зыкъэIэтыныгъэу «Адыгэхэм я дуней» зыфиIоу ныбжь зэфэшъхьаф зиIэхэу ыкIи сэнэхьат зэфэшъхьаф зыIэкIэлъ цIыфыбэ зыхэтыр ары.\nАдыгэ купэу къущъхьэ шыгум дэкIоещтхэм ягъусэщтых ащ тегъэпсыхагъэ инструкторхэмрэ медицинэм иIофышIэхэмрэ.\nКъэралыгъо зэфэшъхьафхэм къарыкIыгъэ адыгэхэр къушъхьэм зэрэзэдыдэкIоещтхэм мэхьанышхо изэхэщакIохэм халъхьэ.\nIофыгъом хэлэжьэщтхэр зэзыпхыхэрэр яхэкужъ адыгэ лъэпкъыр щызэрэугъоижьынышъ зы лъэпкъ хъужьынхэр ары ыкIи ащ фэгъэхьыгъэу адыгэ пстэоу дунаим тетым лъэшэу агъэлъэпIэрэ Iошъхьэмафэ (Эльбрус) ышыгу зэрыдэкIоещтхэр ары.\nIофыгъом хэлажьэхэрэм хэгъэунэфыкIыгъэ мурадэу къагъэлъагъо ашIоигъор адыгэхэм яхэкужъ щызэрэугъоижьынэу зэрашIоигъор ыкIи къэралыгъо зэфэшъхьафыбэмэ арысхэми адыгэхэр зылъэпкъэу зэрэщытхэр ары.\nШъыпкъэр пIощтмэ, псынкIагъоп Европэм ианахь къушъхьэ шугу лъагэм удэкIоеныр, ау Iофыгъом изэхэщакIохэм яцыхьэ телъ рахъухьагъэр дэгъоу зэрэзэшIуахыщтым.\nIэкIыб къэралыгъохэм къарыкIыщт адыгэхэу экспедицием хэлэжьэщтхэр чIыпIэ гъэшIэгъоныбэ зэрагъэлъэгъун, ятэжъхэр хэкужъым имыкIыжьыфэхэкIэ зыщыпсэущтыгъэ къуаджэхэм адэхьанхэ алъэкIыщтых.\nАщ имызакъоу Iофыгъом хэлэжьэщтхэм IэкIыб къэралыгъохэм къарыкIыжьи щыIэкIакIэ езгъэжьэгъэ адыгэхэм яунагъохэм аIукIэнхэу амал яIэщт.\nIэкIыб къэралыгъохэм арыс адыгэхэр мыщ фэдэ проектхэм ахэлажьэхэ зыхъукIэ нахьыбэрэ ятэжъхэм яхэку къэкIонхэу ыкIи ахэмэ яунагъохэр ягъусэу къэзгъэзэжьыпэнхэри къахэкIынхэу Iофыгъом изэхэщакIохэр щэгугъых .\nПроектэу «UASHKHAMAFE 2013»-м фэгъэхьыгъэ къэбарыр адыгэхэр зэхэсэу зыщыпсэухэрэ къэралыгъохэм абзэкIэ (урысыбз, тыркубз, инджылыбз, арапыбз ыкIи нэмыкIхэмкIэ) зэдзэкIыгъэ, ау къэзэрэугъоищтхэм яIофхэр адыгабзэкIэ рагъэкIокIын агу хэлъ.\nАр къызхэкIырэр адыгэхэр бзитIоу зэрыгущыIэхэрэр (къэбэртэябзэмрэ адыгабзэмрэ) зэрагъэкIунышъ зылитературнабзэ ашIыжьы зэрашIоигъор ары. Ащ илъэсыбэ хъугъэу адыгабзэмрэ къэбэртэябзэмрэ ялъыгъэкIотэн дэлажьэрэ гъэсагъэхэм Iоф дашIэ.\nБэдзэогъум и 13-м къыщегъэжьагъэу Iофыгъом хэлэжьэщтхэр мэфэ зы-тIурэ Iошъхьэмафэ ылъапсэ дэжь дэкIоеным зыщыфагъэхьазырыщт.\nАщ къыкIэлъыкIощт мафэхэм къушъхьэшыгум насынхэкIэ къэнагъэр зэедзыгъокIэ акIужьын алъэкIынэу гъогум ызыныкъо акIущт. КъушъхьэдэкIоеным фэгъэсагъэхэмрэ медицинэм иIофышIэхэмрэ анаIэ атетэхэу Iофыгъом хэлажьэхэрэр Iошъхьэмафэ ышыгу (метрэ 5642-рэ) дэкIоещтых.\nIофыгъом икIэухэу бэдзэогъум и 20-м Iошъхьэмафэ идэкIоен хэлэжьагъэхэмрэ къэлэдэсхэмрэ Налшыкъ икъэлэ пчэгу игъэкIотыгъэу щызэIукIэщтых.\nIошъхьэмафэ зэгъусэхэу зэрэдэкIуаехэрэм адыгэ лъэпкъыр зэрэзэкъотыр ыкIы яхэкужъ щызэрэугъоижьынхэ зэрэфаер дэгъоу къыгъэлъагъоу Iофыгъом хэлэжьэщтхэм алъытэ.\nЗао зыщыкIорэ Сирием ис тикъош адыгэхэм афэгъэхьыгъ Iошъхьэмафэ идэкIоен. Зэман къин зыщыхэфэгъэхэм зэрэтщымыгъупшэхэрэр, яхэкужъ къагъэзэжьын алъэкIыным тызэрэфэбанэрэр къызхядгъашIэ тшIоигъоу.\nЛъэкI зиIэ адыгэхэм, IэкIыб къэралыгъохэм зэхэсэу ащыпсэурэ адыгэхэм ыкIи Къэбэртэе-Бэлъкъар республикэмрэ Адыгэ республикэм яIэшъхьэтетхэм яхьатыр къикIыкIэ Сирием къикIыжьыгъэ унэгъуабэхэм мамырэу псэунэу амал агъотыгъ.\nШъыпкъэу пIощтмэ, джыри тшIагъэр икъурэп джыри къэзыгъэзэжьы зышIоигъо адыгэхэм ащ фэдэ амал агъотыным пае.\nОбщественнэ зыкъэIэтыныгъэу «Адыгэхэм я дуней» хэтхэр лъэшэу щэгугъых мы проектым къикIэу адыгэхэр итэкъухьагъэу къэралыгъо пчъагъэмэ ащыпсэун фаеу зэрэхъугъэхэр ыкIи ащ къиныбэ къызэрэхэкIырэр.\nХэкужъым къэзыгъэзэжьынэу фаехэм IэпыIэгъу тафэхъунэу амал къытэзытыщт Iофыгъохэр зэхэщэгъэнхэ зэрыфаер Россием иIэшъхьэтетхэми, цIыфлъэпкъ пстэоу дунаим щыпсэухэрэми анаIэ къытрадзэнымкIэ мы проектым мэхьанэшхо иI.\nКультурэ зэфэмыдэхэм къахэхъухьэгъ нахь мышIэми Iэкыб къэралыгъохэм ащыпсэухэрэ адыгэ ныбжьыкIэхэмрэ тихэгъэгу ис адыгэ ныбжьыкIэхэмрэ зэпэблагъэ зэфэхъунхэм, нахьыбэрэ зэхэхьэнхэм, Iоф зэдашIэным, IэпыIэгъу зэфэхъунхэм мы Iофыгъор фэгъэхьыгъ.\nАдыгэ цIыф къызэрыкIохэри, журналистхэри хабзэр зыIэ илъхэри проектэу «UASHKHAMAFE 20I3» изэхэщэнрэ ирегъэкIокIынрэкIэ афэлъэкIырэмкIэ IэпыIэгъу кафэхъунхэу проектым изэхэщакIохэр ащэгугъых.\nIофыгъом ехьылIагъэу мыщ къыщытымIуагъэ къэбархэр зышIэ зышIоигъохэр тисайт: http://umaho.ru/ къетэгъэблагъэх.\n«UASHKHAMAFE 2013» и оргкомитет\nОпубликовал administrator, 1-07-2013, 22:07. Просмотров: 1798\n– Джы МКъТУ-р Иордание адыгэхэм нахь игъэкIотыгъэу адэлэжьэн ылъэкIыщт